Source: https://www.finapconsulting.sk/clanky/dohoda-o-vykonani-prace-podmienky-a-platnost/
Timestamp: 2020-07-10 21:21:02+00:00
Document Index: 8093006

Matched Legal Cases: ['§ 129', '§ 141', '§ 225', '§ 91', '§ 95', '§ 98', '§ 122', '§ 122', '§ 124', '§ 224']

Najdôležitejšie podmienky pri uzatváraní a platnosti Dohody o vykonaní práce – FINAP Consulting
1. 7. 2020 Personalistika Čas čítania: 6 min.
Zamestnávatelia často uzatvárajú so zamestnancom Dohodu o vykonaní práce namiesto pracovnej zmluvy. Aké podmienky musia byť splnené, aby uzatvorenie takejto dohody bolo vôbec možné a aké povinnosti zamestnávateľovi vznikajú pri takomto spôsobe zamestnávania?
Dohoda o vykonaní práce (ďalej aj ako "DVP" alebo "dohoda") je základným dokumentom uzatvoreným medzi zamestnávateľom a fyzickou osobou, na základe ktorého vykoná zamestnanec pre zamestnávateľa príležitostnú (jednorazovú) prácu a za určitý čas. Preto je potrebné, aby takáto dohoda obsahovala zrozumiteľné údaje a jasne stanovené podmienky, ktoré budú určovať základnú hranicu „správania sa“ oboch zmluvných strán. Tým sa v budúcnosti môže predísť nielen prípadným sporom v pracovnoprávnych vzťahoch, ale aj zbytočným sankciám zo strany orgánov inšpekcie práce.
Podmienky platnosti uzatvorenia Dohody o vykonaní práce:
splnenie podmienky výnimočnosti - musí ísť o príležitostnú (jednorazovú) prácu, ktorá je vymedzená výsledkom. Zákonodarca definuje uzatvorenie tejto dohody ako niečo výnimočné, nie každodenné a bežné. Veľmi častou chybou zamestnávateľov je, že DVP (ako aj ďalšie dve podobné dohody) využívajú pri prácach, pri ktorých má byť uzatvorená pracovná zmluva, nie dohoda a následne môžu zbytočne dostať pokutu zo strany orgánov inšpekcie práce. Orientačné príklady pri uzatvorení DVP: vyrobenie konkrétneho nábytku alebo x kusov nejakého výrobku, vymaľovanie priestoru o rozmere 50 x 50 metrov štvorcových, preklad knihy z cudzieho jazyka. Pričom pri posudzovaní splnenia podmienky výnimočnosti orgány inšpekcie práce vždy prihliadajú na konkrétne podmienky a okolnosti prípadu.
možnosť uzatvoriť dohodu len s fyzickou osobou,
písomná forma - jeden rovnopis sa odovzdá zamestnancovi,
pozor na autorský zákon - túto dohodu nemožno uzatvárať na činnosti, ktoré sú predmetom ochrany podľa autorského zákona (napríklad grafické práce, programovanie, napísanie článku, prednášky).
Povinný obsah podľa Zákonníka práce:
vymedzenie pracovnej úlohy,
dohodnutá odmena za jej vykonanie (zamestnávateľ ju môže po prerokovaní so zamestnancom primerane znížiť, ak vykonaná práca nezodpovedá dohodnutým podmienkam),
doba, v ktorej sa má pracovná úloha vykonať,
rozsah práce, ak jej rozsah nevyplýva priamo z vymedzenia pracovnej úlohy.
Odporúčaný obsah dohody:
splatnosť odmeny - odmena je splatná po dokončení a odovzdaní práce. V dohode možno dohodnúť, že časť odmeny bude splatná už po vykonaní určitej časti pracovnej úlohy.
spôsob výplaty odmeny (v hotovosti alebo prevodom na bankový účet),
súhlas s vyslaním na pracovné cesty, ak sa predpokladajú,
povinnosti zamestnanca a zamestnávateľa,
ďalšie pracovné podmienky zamestnanca.
Vzory k Dohode o vykonaní práce
Pri uzatváraní Dohody o vykonaní práce musí zamestnávateľ myslieť aj na nasledovné:
ako jediná z dohôd o prácach vykonávaných mimo pracovného pomeru sa DVP musí uzatvoriť najneskôr deň pred dňom začatia výkonu prác,
uzatvára sa najviac na 12 mesiacov. Nie je však zakázané reťazenie dohôd, tzn. na ďalší deň po skončení DVP uzatvoriť novú dohodu.
rozsah vykonávanej práce - rozsah práce (pracovnej úlohy), na ktorý sa táto dohoda uzatvára, nepresahuje 350 hodín v kalendárnom roku. Do tohto rozsahu sa započítava aj práca vykonávaná zamestnancom pre toho istého zamestnávateľa na základe inej dohody o vykonaní práce.
zamestnávateľ je povinný viesť evidenciu pracovného času zamestnanca - u tejto dohody je postačujúce, ak bude zaznamenaná len dĺžka časového úseku, v ktorom sa práca vykonávala (napr. 02.7.2020 zamestnanec odpracoval 4 hodiny),
zamestnancovi pri DVP nemožno nariadiť, ani s ním dohodnúť pracovnú pohotovosť a prácu nadčas,
zamestnávateľ si musí splniť povinnosti vyplývajúce z bezpečnosti a ochrany zdravia pri práci (BOZP) a ďalšie povinnosti týkajúce sa ochrany práce (6. časť Zákonníka práce),
mzda nesmie byť nižšia ako minimálna mzda ustanovená osobitným predpisom,
na splatnosť odmeny, výplatu odmeny a zrážky z odmeny sa primerane uplatnia ustanovenia § 129 až 132 Zákonníka práce,
zamestnávateľ je povinný vydať zamestnancovi doklad pri vyúčtovaní odmeny (výplatnú pásku), vzniká mu aj povinnosť realizovať zrážky z odmeny podľa poradia určeného Zákonníkom práce,
zamestnávateľ je povinný vydať zamestnancovi potvrdenie o tom, či sa z odmeny zamestnanca vykonávajú zrážky, v čí prospech, v akej výške a v akom poradí je pohľadávka, pre ktorú sa majú zrážky ďalej vykonávať,
prihlasovacie a odhlasovacie povinnosti voči Sociálnej poisťovni a príslušnej zdravotnej poisťovni,
ak ide o dôvody neprítomnosti zamestnanca v práci uvedené v § 141 ods. 1 a ods. 2 písm. a) až g) Zákonníka práce, ktoré zasiahli do času, na ktorý zamestnávateľ určil výkon práce, zamestnávateľ je povinný ospravedlniť túto neprítomnosť zamestnanca v práci (za tento čas zamestnancovi náhrada odmeny nepatrí),
pri tejto dohode sa na zamestnanca vzťahuje aj zodpovednosť za škodu spôsobenú zamestnávateľovi (§ 225 ods. 1 Zákonníka práce). Zamestnávateľ zodpovedá zamestnancovi za škodu, ktorú utrpel pri výkone práce podľa uzatvorenej dohody alebo v priamej súvislosti s ním, rovnako ako zamestnancom v pracovnom pomere.
zamestnávateľ môže po dohode so zástupcami zamestnancov určiť čas potrebný na osobnú očistu po skončení práce, ktorý sa zamestnancovi započíta do pracovného času,
rovnako ako u zamestnancov v pracovnom pomere platí dodržiavanie prestávok na odpočinok, jedenie a z dôvodov zaistenia BOZP, ustanovenia o nepretržitom dennom odpočinku a odpočinku v týždni a podmienky práce počas dní pracovného pokoja a nočnej práce (§ 91 až § 95 a § 98 Zákonníka práce), nárok na mzdové zvýhodnenie za prácu v noci a počas víkendov (§ 122a ods. 1 až 3, § 122b ods. 1 až 3), mzdová kompenzácia za sťažený výkon práce (§ 124),
za každú hodinu práce vo sviatok zamestnancovi patrí dohodnutá odmena zvýšená najmenej o sumu minimálnej mzdy za hodinu podľa osobitného predpisu,
ustanovenia, ktorými sa zamestnanec zaväzuje zachovávať mlčanlivosť o svojich pracovných podmienkach vrátane mzdových podmienok a o podmienkach zamestnávania, sú neplatné,
ďalšie povinnosti zamestnávateľa podľa ust. § 224 ods. 2 Zákonníka práce.
Skončenie Dohody o vykonaní práce
Zamestnávateľ môže od dohody odstúpiť vtedy, ak zamestnanec pracovnú úlohu nevykonal v dohodnutej dobe. Zamestnanec môže od dohody odstúpiť, ak nemôže pracovnú úlohu vykonať preto, že mu zamestnávateľ neutvoril dohodnuté pracovné podmienky (zamestnávateľ je povinný nahradiť škodu, ktorá mu tým vznikla). Zákonník práce nezakazuje ukončiť dohodu obojstrannou dohodou oboch účastníkov k dohodnutému dňu.
Vzory skončení brigádnických dohôd
DVP patrí medzi najčastejšie kontrolované oblasti ľudských zdrojov zo strany kontrolných orgánov, preto nie je odporúčané vytvárať si ju vo vlastnej réžii podľa neoverených bezplatných vzorov z internetu. Tie totiž môžu obsahovať závažné chyby, alebo v nich absentujú zákonné náležitosti a takáto dohoda môže v konečnom dôsledku zamestnávateľovi viac uškodiť ako pomôcť.
Nástup prvého zamestnanca: príprava nástupných dokumentov